China i handem ova ol sport ekuipmen long PM Salwai
Wan seremoni, hemi tekem ples long Nambatri eria blong Port Vila long wednesde namba 13 septemba mo hemi lukim ambassada blong China long Vanuatu, Liu Quan, hemi handem ova ol sport ekuipmen ikam blong Praem Minista, Charlot Salwai blong iusim long taem blong mini gem long disemba long yia.
Praem Minista Salwai i talem tankiu long gavman mo pipol blong China long help blong olgeta blong mekem se gem, bae hemi save wan sakses. Hemi talem se hemi neva luk Vanuatu, hemi priperem hem long saed blong sport long saed fisikol trening mo mani we kantri, hemi spendem blong hostem gem. Hemi talem se naoia we Vanuatu, hemi kat ol ekuipmen ia, kantri, hemi mas wok hat moa blong hostem bigfala gem we hemi Saut Pacific Mini Gem. Mr Salwai i talem se hemi wandem luk se long taem blong gem long disemba, Vanuatu, hemi mas lid long saed blong medeltali. Praem Minista Salwai i talem se Vanuatu ino oganaesem gem nomo blong mekem ol fren kantri oli kam blong luk biuti blong kantri be yumi hostem gem ia blong win. Hemi talem se Vanuatu hemi hapy kantri long wol finis be yumi mas winim moa medol mo kam top long medeltali.
Ambassada Liu Quan i talem se kantri blong hem, hemi glad blong helpem Vanuatu blong hostem gem ia.
Ol sport ekuipmen ia, wan kampani blong China we hemi saplaem ol tul blong sport long taem blong Olympic long China mo long Rio, hem bagegen, hemi givim long Vanuatu.
Ofis blong gem long Port Vila i talem se evri sport ekuipmen blong iusim long gem, evriwan istap long Port Vila finis.
eng_Latn tpi_Latn tpi_Latn cat_Latn tpi_Latn tpi_Latn